Topholdet i Premier League, Leicester City, er spottet i den danske hovedstad, hvor de fejrer førstepladsen i ligaen udklædt som tegneseriefigurer

- Leicester er et tegneseriehold, tegneseriehold, tegneseriehold...

Nej, hvis man kigger på den nuværende stilling i Premier League, så er ovenstående sætning løgn og latin.

For sensationsholdet fra Leicester er alt andet end et tegneseriehold. Schmeichel og co. topper meget overraskende ligaen foran storklubber som Manchester United, Manchester City og Arsenal.

Men ikke desto mindre er dele af Leicester-truppen, inklusiv den danske landsholdsmålmand, spottet i Købehavn søndag eftermiddag udklædt som forskellige tegneserifigurer.

Premier League-stjernerne blev først set på den irske pub The Dubliner centralt i København, hvor Schmeichel, PL-topscorer Jamie Vardy og de andre profiler hyggede sig med en øl i hånden.

Senere drog truppen videre til restauranten 'Grøften' i Tivoli, hvor Ekstra Bladet forsøgte at forhøre sig om, hvad PL-stjernerne laver i København. Men Leicester-spillerne var ikke meget for at sniksnakke.

- 'Fuck off'. Vi gider ikke tale med jer i dag. Vi er her bare i weekenden for at feste, fortalte Danny Drinkwater bestemt til vores udsendte medarbejder.

Danny Drinkwater (i den røde Ninja Turtle-kostume) ville ikke fortælle Ekstra Bladets journalist, hvorfor Leicester-truppen fester i København. (Foto: Rumle Skafte)

Om de kan lide det eller ej, så tiltrækker Schmeichel og co. sig dog masser af opmærksomhed i den danske hovedstad, hvor flere børn gerne vil tage billeder med tegneserieheltene.

Det er stadig uvist, hvorfor Leicester-spillerne er netop i København for at feste, men det er også den tid på året, hvor bødekassefesten skal holdes, så mon ikke Kasper Schmeichel, der er udklædt som en figur fra The Incredibles, har haft en finger med i spillet...

Leicester-spillerne er populære blandt de helt små. (Foto: Ekstra Bladet)

Kasper Schmeichel var ikke meget for at snakke med Ekstra Bladets medarbejder. (Foto: Rumle Skafte)